b'\n_START_ARTICLE_\nZoste patrikia\n_START_PARAGRAPH_\nZ\xc5\x8dst\xc4\x93 patrik\xc3\xada (gr\xc5\xa1ko \xce\xb6\xcf\x89\xcf\x83\xcf\x84\xe1\xbd\xb4 \xcf\x80\xce\xb1\xcf\x84\xcf\x81\xce\xb9\xce\xba\xce\xaf\xce\xb1) je bil bizantinski dvorni naslov, rezerviran izklju\xc4\x8dno za \xc5\xbeensko, ki je bila glavna spremljevalka in pomo\xc4\x8dnica vladajo\xc4\x8de cesarice. Nosilka naslova je bila na hierarhi\xc4\x8dni lestvici prva za cesarico. \xc4\x8cetudi se je naslov uporabljal od 9. do 12. stoletja, je znanih samo nekaj njegovih imetnic.\n_START_SECTION_\nZgodovina in dol\xc5\xbenosti\n_START_PARAGRAPH_\nZ naslovom zoste patrikia, ki v dobesednem prevodu pomeni\xc2\xa0\xc2\xbbopasana dama \xe2\x80\x93 patricija\xc2\xab, so se naslavljale visoko rangirane dvorne dame, \xc4\x8dastne spremljevalke bizantinske cesarice. Izvor in datum nastanka naslova nista jasna. \xc4\x8ce se ne upo\xc5\xa1teva, da so z zoste patrikio naslavljali Antonino, \xc5\xbeeno generala Belizarja iz 6. stoletja, se je naslov dokazano prvi\xc4\x8d uporabil okoli leta 830 za Teoktisto, mater cesarice Teodore. Naslov je se nazadnje potrjeno uporabil leta 1018 za nekdanjo bolgarsko carico Marijo in na nizu svin\xc4\x8denih pe\xc4\x8datnikov iz poznega 11. stoletja. Z reformami cesarja Alekseja I. Komnena (vladal 1081-1118) je bil skupaj s \xc5\xa1tevilnimi drugimi naslovi ukinjen._NEWLINE_V Filotejevem Kletorologiju iz leta 899 je polo\xc5\xbeaj zoste patrikie uvr\xc5\xa1\xc4\x8den zelo visoko na slu\xc5\xbebeni prednostni lestvici, in sicer pred magistrom (magistros t\xc5\x8dn offiki\xc5\x8dn) in za kuropalatom (kouropalat\xc4\x93s) Njegov izjemen polo\xc5\xbeaj potrjuje dejstvo, da je bila njegova imetnica ena od \xc5\xa1estih dotojanstvenikov, ki so lahko obedovali pri cesarjevi mizi. Drugi so bili konstantinopelski patriarh, cezar (Ka\xc3\xadsaras), nobelisim (n\xc5\x8dbelissimos), kuropalat in bazileopator (basileopat\xc5\x8dr). Imetnica naslova je imela pomembno vlogo na dr\xc5\xbeavnih slovesnostih, predvsem tistih v zvezi s cesarico, na pimer kronanju, in pri rojevanju otrok. Zoste patrikia je imela tudi vlogo glavne cesari\xc4\x8dine spremljevalke in prve dame \xc5\xbeenskega dela dvora (sekreton t\xc5\x8dn gynaik\xc5\x8dn), v katerem so bile ve\xc4\x8dinoma \xc5\xbeene visokih dr\xc5\xbeavnih funkcionarjev. Polo\xc5\xbeaj zoste patrikie je bil edini samo \xc5\xbeenski dr\xc5\xbeavni polo\xc5\xbeaj. Druge dame so naslavljali z \xc5\xbeenskimi zazli\xc4\x8dicami naslovov njihovih mo\xc5\xbe. Naslova zoste patrikia se zato ne sme ena\xc4\x8diti z naslovom patrikia, ki je pomenil samo \xc5\xbeeno ali vdovo patricija (patrikios). Za zoste patrikio so veljala enaka pravila kot za druge najvi\xc5\xa1je dvorne dostojenstvenike, se pravi da je lahko polo\xc5\xbeaj isto\xc4\x8dasno zasedala samo ena oseba. Izjema je bila Olga Kijevska, za katero se uporablja mno\xc5\xbeinska oblika z\xc5\x8dstai, ki ka\xc5\xbee, da sta bili takrat na tem polo\xc5\xbeaju vsaj dve dvorni dami. To bi lahko pomenilo, da je isto\xc4\x8dasno vladalo ve\xc4\x8d cesaric z vsaka svojo zoste patrikio._NEWLINE_Podelitev naslova zoste patrikia je potekala na veliki prefinjeni slovesnosti, ki se je za\xc4\x8dela v pala\xc4\x8dni kapeli Presvete Bogorodnice Faro\xc5\xa1ke in je opisana v knjigi protokolov De ceremoniis Konstantina VII. Porfirogeneta (vladal 913-959). Nadaljevala se je v sprejemni dvorani Kristoklinij, kjer je kandidatka od cesarja prejela slonoko\xc5\xa1\xc4\x8dene tablice, insignije njenega polo\xc5\xbeaja. Nato je obiskala baziliko Hagija Sofija, kjer je tablice posvetil patriarh, in Magnauro, kjer je prejela \xc4\x8destitke dvornih dam in \xc5\xbeena visokih dostojanstvenikov. Slovesnost je se kon\xc4\x8dala v faro\xc5\xa1ki kapeli, kjer je podarila 70 nomizem in se nato umaknila v svoje prostore._NEWLINE_Prepoznaven del njenih obla\xc4\x8dil, po katerih je verjetno dobila naslov, je bil \xc5\xa1irok pas (l\xc5\x8dros), s katerim so jo ovili na investituri. Zlati loros je bil naslednik rimske konzulske trabee in najbolj presti\xc5\xbena dr\xc5\xbeavna insignija. Nosili so ga samo bizantinski cesar in nekaj najvi\xc5\xa1jih dr\xc5\xbeavnih dostojanstvenikov, med njimi konstantinopelski eparh in magister dr\xc5\xbeavnih uradov (magistros t\xc5\x8dn offiki\xc5\x8dn, Magister officiorum). Manj verjeten izvoz naziva zoste je polo\xc5\xbeaj glavne cesari\xc4\x8dine spleti\xc4\x8dne, ki je, med drugim, nadzirala cesari\xc4\x8dina obla\xc4\x8dila in jo po podatkih v Konstantinopelski patrii opasovala._NEWLINE_Zoste patrikia je obdr\xc5\xbeala naslov do svoje smrti in celo po smrti cesarice, ki jo je imenovala. Naslov je bil, tako kot ve\xc4\x8dina bizantinskih naslovov, lahko tudi samo \xc4\x8dasten in brez zahtev po dejanskem slu\xc5\xbeenju. Tak\xc5\xa1ni zoste patrikii sta bili na primer \xc5\xbee omenjena Teoktista in Marija, vdova bolgarskega carja Ivana Vladislava.'